ธปท.ชี้ปัจจัยศก.โลกปีหน้าหนุนเงินบาทอ่อน
ธปท.แย้มสถานการณ์เศรษฐกิจโลกในปีหน้าเป็นปัจจัยดีหนุนให้เงินทุนไหลหลับ ค่าเงินบาทมีแนวโน้มอ่อนค่า ระบุปัญหาไอร์แลนด์กระทบไทยจิ๊บจ๊อย
25 พ.ย. 2553

ธปท.แย้มสถานการณ์เศรษฐกิจโลกในปีหน้าเป็นปัจจัยดีหนุนให้เงินทุนไหลหลับ ค่าเงินบาทมีแนวโน้มอ่อนค่า ระบุปัญหาไอร์แลนด์กระทบไทยจิ๊บจ๊อย
 นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย(ธปท.) กล่าวว่า ปัญหาเศรษฐกิจของประเทศไอร์แลนด์ส่งกระทบต่อเศรษฐกิจไทยไม่มาก เพราะขนาดปัญหาในประเทศกรีซที่เคยมีมูลค่ามากกว่ายังกระทบไทยไม่มาก แต่อย่างไรก็ตามสถานการณ์เหล่านี้ส่งผลให้นักลงทุนเกิดความไม่เชื่อมั่น และทำให้เกิดเงินทุนไหลกลับไปประเทศที่มีเศรษฐกิจแข็งแรงกว่า เช่น เยอรมัน ฝรั่งเศส สหรัฐ  ฯลฯ สะท้อนได้จากค่าเงินเหรียญสหรัฐปรับตัวขึ้นมาแข็งค่าและเคลื่อนไหวค่อนข้างคงที่ เมื่อเทียบกับเงินยูโร สรุปว่าปัญหาในไอร์แลนด์และกรีซกระทบไทยน้อยกว่าปัญหาที่กำลังเกิดขึ้นในเกาหลี ที่กระทบไทยมากกว่า เพราะอยู่ในภูมิภาคเดียวกัน
ทั้งนี้ ประเทศไอแลนด์ขอรับเงินช่วยเหลือจากกองทุนการเงินระหว่างประเทศ(ไอเอ็มเอฟ)ประมาณ  80-90 พันล้านยูโร ซึ่งต่ำกว่าวงเงินขอรับความช่วยเหลือของประเทศกรีซที่ขอรับความช่วยเหลือจากไอเอ็นเอฟในวงเงิน 1.2 แสนล้านเหรียญสหรัฐ  
“สถานการณ์นี้ ช่วยให้แรงกดดันเงินบาทมีน้อยลง ทำให้เงินบาทแข็งค่าน้อยลง และเงินบาทมีแนวโน้มอ่อนค่าลงจนถึงสิ้นปี สำหรับปีหน้าคาดว่าดุลบัญชีเดินสะพัดจะเกินดุลน้อยลง เนื่องจากการส่งออกน่าจะชะลอลง ทำให้แรงกดดันค่าเงินบาทปีหน้าลดลงด้วย แต่ภาวะเงินทุนไหลเข้าในปีหน้าจะเป็นอย่างไรต้องดูอีกครั้ง” นายเมธีกล่าว
นายเมธี กล่าวว่า สำหรับทิศทางดอกเบี้ยในปีหน้ายังอยู่ในทิศทางขาขึ้น เพราะธปท.ยังจำเป็นต้องปรับดอกเบี้ยนโยบายเข้าสู่ระดับปกติ แต่การดำเนินการก็ต้องให้สอดคล้องและเหมาะสมกับภาวะการเติบโตทางเศรษฐกิจ